Liv Signe Navarsete (Senterpartiet), 2007-10-04:
Regjeringa la i juni 2007 fram ei stortingsmelding om norsk klimapolitikk med sektorvise klimamål. Me skal redusere klimagassutslepp frå samferdslesektoren med mellom 15 og 25 pst. samanlikna med venta utslepp i 2020, føresett ingen nye tiltak. CO2-utslepp som skjer i transporten, kan ikkje reinsast, og eit mål om lågare utslepp krev difor at me må bruke mindre fossile drivstoff. Dette vil i praksis seie at samfunnet totalt må ta i bruk bilar og drivstoff som gjev lågare utslepp av CO2, me må reise på meir miljøvenlege måtar eller redusere transportbehovet. Trafikkdempande tiltak er særskilt viktige i byområda. Dei verkar fyrst når både gulrot og pisk er på plass. Me må ha ei sterk satsing på kollektivtransport og gang- og sykkelvegar og slik leggje til rette for at fleire kan la bilen stå. Lokale og sentrale styresmakter må arbeide saman, fordi me har ulike ansvarsområde. Det går ein konstruktiv debatt om å gjere bompengeringane meir intelligente ved t.d. køprising, og i tillegg forvaltar kommunane ei rad andre verkemiddel som er restriktive mot unødvendig bilbruk inn i bysentrum, særleg parkeringspolitikken og arealpolitikken. Regjeringa ynskjer å støtte opp om dette, m.a. gjennom den såkalla belønningsordninga for betre kollektivtransport og mindre bilbruk. Regjeringa varslar i klimahandlingsplanen at me vil gjennomgå skatte- og avgiftssystemet med sikte på å fremje miljøvenleg åtferd. Me har allereie endra grunnlaget for å fastsetje eingongsavgifta. Omlegginga har ført til at gjennomsnittlege CO2-utslepp for nye bilar har blitt reduserte med 11 pst. frå 2006 til fyrste halvår 2007. Det nyttar! Regjeringa presenterte i samband med revidert nasjonalbudsjett eit introduksjonsprogram for biodrivstoff. I 2009 skal delen biodrivstoff i den norske marknaden vere fem volumprosent, noko som tilsvarar reduksjonar på om lag 400 000 tonn CO2-ekvivalentar pr. år. Det er viktig å sikre miljø- og samfunnsomsyn ved produksjon og import av biodrivstoff. Aktuelle departement har ein dialog med oljeselskapa om korleis ein kan utvikle system for å vurdere energi- og miljøeffektiviteten i heile verdikjeda. Regjeringa vil òg auke satsinga på utvikling av 2. generasjons biodrivstoff i Noreg. I arbeidet med klimautfordringar i samferdslesektoren legg eg vekt på ei klarare differensiering i transportpolitikken mellom by og land. Ein rapport frå SINTEF dokumenterer at betre vegar gir reduksjonar i klimagassutslepp. Medan nye distrikts- eller stamvegar fører til kortare reiser og mindre utslepp utan å skape trafikkvekst, vert klimaeffekten ved vegutbygging i byane eten opp av trafikkveksten. I og med at det er størst bilbruk og sterkast folkeauke i områda kring dei største byane, er det her vi òg har dei største miljøutfordringane i transportsektoren, og det er her det er mogleg å oppnå dei største utsleppsreduksjonane. Regjeringa meiner det er grunnleggjande viktig å sikre gode og likeverdige posttenester over heile landet. Eineretten er ein god reiskap for å sikre det økonomiske grunnlaget for dette. At Regjeringa i 2006 fekk tilslutnad frå Stortinget om å reversere opphevinga av eineretten allereie no, sikrar stabile rammevilkår for ein likeverdig landsdekkjande postpolitikk framover. EU har no følgt opp same linje og utsett prosessen. EU-kommisjonen la i oktober 2006 fram forslag til eit endringsdirektiv. Her var det føreslått å avvikle einerettane for post i Europa frå 1. januar 2009. Etter intens diskusjon i medlemslanda, der òg Noreg aktivt har fremja synspunktet om å utsetje liberaliseringa, kom rådsmøtet i EU 1. oktober 2007 fram til eit kompromiss. Opphevinga av eineretten er no utsett til tidlegast 2011, og 2013 for ei rekkje medlemsland. Sjølv om vedtaket enno ikkje er endeleg, er Regjeringa tilfreds med at det har vore mogleg å få semje om ei slik utsetjing. Dette vil vere til stor fordel for postkundane i Noreg. Regjeringa vil framover nøye vurdere konsekvensane av endringsdirektivet og korleis me held oppe den norske postpolitikken med ei klar målsetjing om gode og likeverdige posttenester til folk og næringsliv i heile landet.